Pop Yeah Yeah

Pop Yeah Yeah ialah sebuah siri televisyen sitkom muzikal Malaysia 2019 dibintangi oleh AC Mizal bersama-sama barisan pelakon ensembel. Siri ini memulakan tayangan perdana di TV3 bermula 3 Ogos 2019 hingga 14 Disember 2019.

Sinopsis
Mengisahkan tentang Jefri Dom (AC Mizal) yang menjadi pesaing terdekat kepada penyanyi pada era 1960-an. Perubahan masa dan selera ramai bagaimanapun, membuatkan popularitinya semakin malap hingga memaksanya mengusahakan kafe demi kelangsungan hidup.

Di kafe yang serba ceria itu, Jefri Dom seakan-akan mendapat semangat baharu, apatah lagi dia dikelilingi pekerjanya yang mempunyai pelbagai gelagat. Obsesinya terhadap muzik 60an tidak pernah pudar, dan telah menghidupkan alam nostalgia Pop Yeh Yeh menerusi kafenya itu bersama pekerjanya Amira, Ali, Leman dan Nasir. Bersama mereka, Jefri membincangkan pelbagai topik pada masa ini bersama artis jemputan setiap episod.

Pelakon

 AC Mizal sebagai Jefri Dom
 Emelda Rosmila sebagai Aunty Cherry
 Izzue Islam sebagai Ali
 Shuk Sahar sebagai Leman
 Armada Ammar sebagai Nasir
 Oktovia Manrose sebagai Mira
 Sobri Anuar sebagai Bromo

Penerbitan
Pop Yeah Yeah mengimbau kembali zaman kemeriahan dunia hiburan 1960-an. Menerusi sitkom ini, AC Mizal turut berkhidmat sebagai penerbit eksekutif. Menurutnya, idea itu dicetuskan bersama pasukan penerbitan dan mengambil inspirasi daripada kekuatan identiti hiburan tanah air pada masa lampau. Beliau berkata mengenai sitkom ini: "Irama pop yeh-yeh pernah hangat kembali sekitar 1980-an, hingga gaya pakaian turut menjadi ikutan sebilangan peminat setianya. Menerusi sitkom ini, kami bukan sekadar menggambarkan suasana ketika era kegemilangan itu, malah setiap perincian dan dialog diberi penekanan".

Keluaran

Siaran
Pop Yeah Yeah memulakan tayangan perdana pada 3 Ogos 2019 setiap Sabtu jam 9 malam, dan berakhir pada 14 Disember 2019. Ia juga boleh didapati melalui penstriman dalam talian di saluran YouTube rasmi TV3.

Promosi
Untuk mempromosikan Pop Yeah Yeah, AC Mizal menghadiri Karnival Jom Heboh yang diadakan di Johor Bahru, Johor dan mengadakan persembahan bersama Kugiran Masdo menerusi lagu "Dinda" semasa persembahan kumpulan itu. Kehadirannya di karnival Jom Heboh ialah kali pertama buatnya.

Rujukan

Pautan luar
 

Rancangan TV3